紅魔DNA 曼聯斟38歲前助教回巢取代坦哈格
2024年05月15日 15:00
東網電視
更多新聞短片
基蘭麥堅拿曾擔任摩連奴、蘇斯克查的助教。(Getty Images)
曼聯今季成績令人失望，領隊坦哈格被炒危機愈來愈大，根據英國《鏡報》爆料，紅魔鬼管理層已經聯絡早前率領葉士域治取得英超席位嘅主帥基蘭麥堅拿回巢，取代坦哈格，成為新領隊。
現年38歲嘅基蘭麥堅拿2021年12月執掌葉士域治帥印後，率領球隊由英甲升上英冠，今季再接再厲，協助葉士域治獲得英冠亞軍，下季升上英超比賽，基蘭麥堅拿立即人氣急升，連帶曼聯都重新對佢有興趣。事實上，基蘭麥堅拿同紅魔鬼有深厚淵源，曾經擔任曼聯U18教練，其後升上一隊做過摩連奴、蘇斯克查嘅助教，對於曼聯非常熟悉。
基蘭麥堅拿早前透露好懷念昔日效力曼聯嘅日子：「曼聯係一間非常好嘅球會，令我度過一段美好日子，但做領隊係我嘅夢想，所以當時葉士域治邀請我執教，我決定接受新挑戰。」根據基蘭麥堅拿言下之意，如果重返曼聯，可以擔任主帥，佢應該會答應回巢。